作者：辛弃疾
词牌/韵律：贺新郎

paragraphs: 听我三章约。
有谈功、谈名者舞，谈经深酌。
作赋相如亲涤器，识字子云投阁。
算枉把、精神费却。
此会不如公荣者，莫呼来、政尔妨人乐。
医俗士，苦无药。
当年众鸟看孤鹗。
意飘然、横空直把，曹吞刘攫。
老我山中谁来伴，须信穷愁有脚。
似剪尽、还生僧发。
自断此生天休问，倩何人、说与乘轩鹤。
吾有志，在沟壑。